Pozitívny tehotenský test a následné zmeny výtokov: Ružový, menzes a špinenie
Dobrí deň pred 4 dňami som mala ruzovy vytok tehotensky test pozitivny teraz mam 2 dni menzes na tretí deň mam len spinienie hnedokrvna ďakujem.
Dobrý deň.
Ďakujeme za prejavenú dôveru.
Žena nemôže byť tehotná a zároveň mať menštruáciu. To však neznamená, že nemôže dôjsť ku krvácaniu počas tehotenstva. Nie je nezvyčajné, že sa u žien počas tehotenstva, najmä prvého trimestra, vyskytne krvácanie s rôznou intenzitou. Môže sa vyskytovať v podobe slabého špinenia, alebo vyzerať ako menštruácia (dokonca môže byť aj silnejšie). Oboje môžu sprevádzať aj kŕče podobné tým, ktoré ženy často pociťujú pri bolestivej menštruácii. Taktiež nie je vylúčené tzv. biochemické tehotenstvo, ktoré zanikne skôr ako ho stihneme vidieť na ultrazvuku, čiže asi do 5-6 týždňa tehotenstva. Preto odporúčam po ukončení krvácania vykonať opätovne tehotenský test. V prípade opakovane pozitívneho výsledku je na potvrdenie alebo vyvrátenie prípadného tehotenstva potrebné podstúpiť gynekologické vyšetrenie.
Prajem pekný zvyšok dňa.
S pozdravom
Mgr. Barbora Bičanovská